АҞӘА, хәажәкыра 20 — Sputnik, Амра Амҷԥҳа. "Аԥсныргылара" ишьақәнартәеит аҳҭнықалақь ашколқәа рҟны аспорттә залқәа рремонт асметақәа, ҳәа ҳалҳәеит Ахәыҷтәы-қәыԥштә спорттә школа адиректор Татиана Аимхааԥҳа.
Аԥхьатәи аусурақәа ирылагоит ашколқәа № 6, № 10 рҟны. Ашкол № 5 аҟны иазыԥхьагәаҭоуп ахәыҷқәа рҽеиҭакырҭа ауада аремонт. Лара лажәақәа рыла ашкол №6 аҟны ашықәс анҵәамҭазы аԥенџьырқәа ԥсахын.
"Ашкол № 14 аҟны акапиталтә ремонт аҟаҵара ахәҭаны иҟоуп", — лҳәеит лара.
Татиана Аимхааԥҳа иазгәалҭеит школқәак рҟны аспорттә плошьчадка ҿыцқәа реиҿкаара шазыԥхьагәаҭоу.
"Ашкол № 11 аҟны зынӡа акгьы рымаӡам. Аспорттә плошьчадка зынӡа иҿыцны иргылатәуп. Иара убас ашкол № 13 аҟынгьы. Ҳгәыӷуеит сынтәатәи ашықәс иалагӡаны иалҳаршап ҳәа", — лҳәеит лара.
Аҟәатәи Ахәыҷтәы-қәыԥштә спорттә школа адиректор Татиана Аимхааԥҳа инаҵшьны иазгәалҭеит, аспорттә школқәа раартреи аспорттә плошьчадкақәа раартреи рзы апроектқәа мҩаԥгахар уаҟа иҟалоит алшарақәа асекциа ҿыцқәа раартразгьы ҳәа.